Maketa spoel mond uit nadat KSA hom pos | Netwerk24
Deur Tinus van Staden 19 Augustus 2019 13:08
"Dit was bitter teleurstellend. As 'n afrigter wil jy graag wedstryde wen, maar ons weet in watter bedryf ons is. As sake nie volgens plan verloop nie, gaan jy afgedank word," sê Maketa, wat een van die vorige Protea-breier, Ottis Gibson, se assistente was.
Malibongwe Maketa was 'n Protea-hulpafrigter onder Ottis Gibson. Foto: Gallo Images
Maketa, Dale Benkenstein, Justin Ontong en Claude Henderson is almal saam met Gibson gepos ná Suid-Afrika se teleurstellende WB-veldtog.
Maketa, 'n voormalige afrigter van die Warriors, is deur Krieket Suid-Afrika (KSA) geoormerk as 'n kandidaat om Suid-Afrika se eerste etnies swart afrigter te word. Die beheerliggaam wou dus hê hy moet onder Gibson leer.
Ná die WB-toernooi het Maketa homself vlugtig in die krieketwildernis bevind, voordat hy Saterdag as die waarnemende SA A-afrigter aangewys is nadat Russell Domingo as Bangladesj se nuwe hoofafrigter aangestel is.
Dit was egter nie die pos wat Maketa in sy visier gehad het nie.
"Om gepos te word, is maar deel van ons beroep. Maar dit raak 'n bietjie ongemaklik wanneer KSA nie voel ek is die regte man vir die pos van spandirekteur nie, nie die regte man om die groep vorentoe te neem nie.
"Dit is sleg, maar as hulle dink ek is nie die regte man nie, selfs met daardie ervaring wat ek onder Ottis opgedoen het, en hulle stel iemand anders aan, is dit reg.
"As hulle my nie as die spandirekteur sien nie, moet ek dit respekteer."
KSA het besluit om Enoch Nkwe ná een goeie seisoen by die Lions as die Proteas se tussentydse spandirekteur aan te stel. Corrie van Zyl, KSA se waarnemende direkteur van krieket, het verlede week gesê hulle het steeds planne met Maketa en dat hy hom as 'n uitsonderlike afrigter sien.
Ek sal nie net opsies in Suid-Afrika oorweeg nie, maar ook wêreldwyd na geleenthede begin soek.
Vir die 38-jarige Maketa is die emosies egter steeds rou, selfs al gaan hy nou die SA A-span in Indië afrig.
"As 'n gesin verwerk ons nog alles wat gebeur het. Ons moet in gedagte hou dat die SA A-pos slegs waarnemend is, daar is niks konkreet nie. Daar is steeds baie besluite wat ek moet neem.
"Ek weet nie vir hoe lank ek in daardie pos gaan wees en wanneer dit geadverteer gaan word nie, so ek kan nie sit en dink ek is die SA A-afrigter nie, want dit is net tydelik."
Hy moet nog besluit of hy aansoek gaan doen vir die heeltydse pos as SA A-breier.
"Dit klink of KSA die portefeulje van die pos wil uitbou sodat die SA A-span meer wedstryde speel, so ek sal wag en kyk wat daar gebeur.
"Vir eers fokus ek op die SA A-span en om die spelers wat ook deel van die toetsspan is, vir die toetsreeks voor te berei.
"Daarna sal ek my opsies oorweeg. Ek sal nie net opsies in Suid-Afrika oorweeg nie, maar ook wêreldwyd na geleenthede begin soek," sê Maketa.